**Anneli Ott** (2000–2012 **Anneli Viitkin**; sündinud 2. mail 1976 Tartus) on Eesti poliitik, alates 26. jaanuarist 2021 kuni sama aasta 3. novembrini Eesti kultuuriminister.

Ta on olnud XIII ja XIV Riigikogu liige, 25. novembrist 2020 kuni 26. jaanuarini 2021 riigihalduse minister.

Haridus
-------

Anneli Ott on õppinud Parksepa Keskkoolis Võrumaal, mille lõpetas 1994. aastal. Kõrghariduse sai ta Tartu Ülikooli kehakultuuriteaduskonnas 1999. aastal liikumis- ja sporditeaduste erialal, millele 2000. aastal lisandus õpetajakutse lisaerialana.

Poliitiline tegevus
-------------------

Tema poliitiline karjäär sai alguse 2005. aastal, kui ta kohalike omavalitsuste valimistel valiti Eestimaa Rahvaliidu esindajana Lasva vallavolikokku. Ta on kuulunud ka Võru linnavolikokku ja 2009–2010 olnud Võru linnapea. Aastatel 2011–2014 töötas ta Tallinnas Nõmme linnaosa valitsuse vanema asetäitjana. Ta on töötanud ka Võrumaa Partnerluskogu tegevjuhina.

2015. aasta Riigikogu valimistel kandideeris Ott Keskerakonna ridades Võru-, Valga- ja Põlvamaal, sai 1119 häält ja riigikogusse ei pääsenud. 19. novembrist 2015 aga sai ta Riigikogu XIII koosseisu Priit Toobali asendusliikmena. 2019. aasta valimistel kandideeris ta samas ringkonnas ja sai 1474 häält ning osutus valituks. XIV Riigikogu liikmena juhtis ta Euroopa Liidu asjade komisjoni ja kuulus riigikaitsekomisjoni. Ta oli Jüri Ratase teises valitsuses pärast Jaak Aabi nimetamist haridus- ja teadusministriks järgmine riigihalduse minister olles ametis alates 25. novembrist 2020 kuni valitsuse tagasiastumiseni 26. jaanuaril 2021. Seejärel võimule tulnud Kaja Kallase esimeses valitsuses oli Anneli Ott kultuuriminister. Ta teatas ministrikohalt tagasiastumisest 2. novembril 2021.

Vähem kui aasta kultuuriministrina töötamise järel astus ta ametist tagasi, tuues põhjenduseks erimeelsused valitsuspartneritega, täpsemalt vastandudes Reformierakonna juhitava valitsuse kehtestatud koroonapiirangutele. Kaks nädalat enne tagasiastumist kritiseeris Oti tegevust/tegevusetust kultuuriministrina Eesti Etendusasutuste Liit, kust leiti, et "minister pole ei füüsilises ega vaimses mõttes kultuuritegijate jaoks olemas olnud". Koroonavastase vaktsineerimise suhtes skeptilisi seisukohti esitanud kultuuriministri osas oli kõlanud üleskutsed ta valitsusest minema saata ka varem. 4. novembril 2021 taastusid tema volitused Riigikogu liikmena.

Ta kandideeris 2023. aasta Riigikogu valimistel, kus kogus valimisringkonnas nr 10 (Tartu linn) 402 häält ning ei osutunud valituks.

### Erakondlik tegevus

Ta on kuulunud järgmistesse erakondadesse:

* Eestimaa Rahvaliit (02.11.2005–09.09.2010);
* Sotsiaaldemokraatlik Erakond (09.08.2009–25.04.2011);
* Eesti Keskerakond (alates 25.04.2011).

Ta on Keskerakonna Võrumaa piirkonna esimees.

Isiklikku
---------

Tema isa oli Võru linnapea Jaak Ott  (uppus koos abikaasaga parvlaevaga Estonia), tema onu on poliitik ja omavalitsustegelane Jüri Ott. Ta on lahutatud ning tütre ja poja ema. 

Anneli Ott oli ministrina pikka aega koroona vastu vaktsineerimata. 2021. aasta novembri alguse seisuga oli tal vaktsineerimiskuur pooleli.

Viited
------

1. ↑  "Tuntud poliitik naasis neiupõlvenime juurde". *LõunaLeht*.
2. ↑  "Kes on tulevane riigihalduse minister Anneli Ott?". *ERR*.
3. 1 2 3  "Anneli Ott astub kultuuriministri kohalt tagasi" ERR, 2. november 2021
4. ↑  ""Rahva teenrid" arutasid Oti ja Kiige võimaliku tagandamise üle" ERR, 31. juuli 2021
5. ↑  "JUHTKIRI | Nakkusohtlik Anneli Ott tuleb valitsusest minema saata" Eesti Päevaleht, 24. juuli 2021
6. 1 2  "Vaktsineerimata kultuuriminister Anneli Ott: ma ei kavatse tagasi astuda" DELFI, 20.10.2021.
7. ↑  Valimisringkond nr 10 valimised.ee (andmed seisuga 07.03.2023 19:45)
8. ↑  Registrite ja Infosüsteemide Keskus (RIK). E-äriregister. Erakonnad ja liikmete nimekirjad. Päring: Anneli Ott.
9. ↑  Eesti Keskerakonna veebileht. Piirkonnad. Võrumaa.
10. ↑  "Mõttes on isa ja ema alati meiega." Õhtuleht, 28. september 1999

Välislingid
-----------

|  |  |
| --- | --- |
|  | Pildid, videod ja helifailid Commonsis: **Anneli Ott** |

* Eero Epner: "Kuhu kadus kultuuriminister?" Levila, november 2021
* Teet Korsten "Intervjuu kultuuriministriga ehk Kuidas seletada pilte surnud jänesele Vol.2\*", Postimees, 3. oktoober 2021